INGRS รับออเดอร์ผลิตชิ้นส่วนรถยนต์ 4 ล็อตใหญ่ 1.3 พันลบ. ดัน Backlog ทะลุ 4 พันลบ.
INGRS รับออเดอร์ผลิตชิ้นส่วนรถยนต์ 4 ล็อตใหญ่ มูลค่า 1.3 พันลบ. ดัน Backlog พุ่งทะลุ 4 พันลบ. หนุนผลงานโตต่อเนื่อง
14 มิ.ย. 2561

นายอับดุล ราฮิม บิน ฮายี ฮิตัม ประธานเจ้าหน้าที่บริหาร บริษัท อิงเกรส อินดัสเตรียล (ไทยแลนด์ ) จำกัด (มหาชน) หรือ INGRS เปิดเผยว่า สำหรับผลประกอบการในไตรมาส 1 ปี 2561 นั้น บริษัทฯ มีรายได้รวม 711 ล้านบาท เพิ่มขึ้น 45.70 ล้านบาท คิดเป็นร้อยละ 7%
โดยรายได้เพิ่มขึ้นจากบริษัทย่อยในประเทศอินเดีย คือ Ingress Autoventures (India) Pvt Ltd. นอกจากนี้รายได้จากบริษัทบ่อยในประเทศไทยและอินโดนีเซียยังแข็งแกร่งในขณะที่รายได้จากมาเลเซียลดลงเนื่องจากยอดขายของลูกค้าโปรตอนที่ลดลงและความล่าช้าในโครงการผลิตแม่พิมพ์บางส่วน
นอกจากนี้บริษัทฯเพิ่งได้รับ 4 ออเดอร์ใหม่เพื่อผลิตชิ้นส่วนรถยนต์รุ่นใหม่ให้ เพอโรดัว ผู้ผลิตรถรายใหญ่ในมาเลเซีย และ อีซูซุ ฟอร์ด และมาสดา รวมมูลค่ากว่า 1,300 ล้านบาท (ซึ่งบริษัทตั้งงบลงทุน 336 ล้านบาท) ทำให้ปัจจุบัน บริษัทฯมีมูลค่างานมากกว่า 4,000 ล้านบาทรอรับรู้รายได้ 5 ปี และกำลังเสนองานใหม่อีกหลายโครงการ จึงคาดว่าจะส่งผลให้ผลการดำเนินงานของบริษัทฯดียิ่งขึ้นด้วย เนื่องจากตลาดรถยนต์ในไทยและเอเชียกำลังเติบโตอย่างต่อเนื่อง
นอกจากนี้ INGRS วางแผนที่จะขยายธุรกิจในประเทศอินเดียอย่างเต็มที่เนื่องจากอินเดียมีอุตสาหกรรมผลิตรถยนต์ขนาดใหญ่ที่มีการผลิตรถยนต์ปีละ 4 ล้านคัน และยังเติบโตสูงสุดถึง 14.3% จากปีก่อนโดยบริษัทฯจะเพิ่มจำนวนผลิตภัณฑ์ใหม่ๆ เข้าสู่ตลาด ตลอดจนขยายฐานลูกค้าผลิตรถยนต์รายใหม่ๆเพิ่มเติม ซึ่งการควบรวมกิจการบริษัทย่อยในอินเดียในปลายปีก่อนจะเป็นก้าวย่างที่สำคัญในการรุกตลาดอินเดียของบริษัทฯ